Hvis du i aften, søndag, tuner ind på TV2 klokken 19.30 for som sædvanligt at se dagens nyheder fra det nordjyske, skal du ikke blive forvirret, hvis du i stedet blænder op for en masse meget hurtigt cyklende mænd. På grund af den sidste etape af Tour de France, som i år bliver kørt senere end sædvanligt, er de regionale nyhedsudsendelser blevet udskudt med en time. Derfor vil du først kunne se nyheder fra TV2 Nord og de andre TV2-regioner klokken 20.30 i stedet for 19.30. Det betyder dog ikke, at du bliver snydt for gode historier - nyhedsudsendelsen vil nemlig vare lige så længe, som den plejer, selv om den er blevet flyttet i sendeplanen. Du kan blandt andet se indslag fra en meget våd Grøn Koncert og få historien om den 10-årige dreng, der blev dagens helt, da han både fik tilkaldt brandvæsnet og fundet haveslangen frem under en brand i familiens anneks. Men husk det nu - først klokken 20.30.
Søndag kan du først få dit regionale nyhedsoverblik klokken 20.30, da den sidste etape af årets Tour de France køres sent.